მონსერატ კაბალიე
მარია დე მონსერატ ვივიანა კონსეპსიონ კაბალიე ი ფოლკი (კატ. Maria de Montserrat Viviana Concepción Caballé i Folc), უკეთ ცნობილი, როგორც მონსერატ კაბალიე (კატ. Montserrat Caballé [munsəˈrat kəβəˈʎe]; დ. 12 აპრილი, 1933, ბარსელონა, ესპანეთის მეორე რესპუბლიკა — გ. 6 ოქტომბერი, 2018, სანტ-პაუს ჰოსპიტალი, ბარსელონა, ესპანეთი) — ესპანელი სოპრანო. განთქმული იყო, უპირველეს ყოვლისა, ბელკანტოს ტექნიკითა და როსინის, ბელინისა და დონიცეტის კლასიკურ იტალიურ ოპერებში წამყვანი როლების შესრულებით. როკ-მუსიკის მოყვარულთათვის კაბალიე ასევე ცნობილია ერთობლივი ალბომით ჯგუფ Queen-ის ვოკალისტ ფრედი მერკურისთან — Barcelona (1988). ამ ალბომის სასათაურო სიმღერა, მიძღვნილი კაბალიეს მშობლიურ ქალაქ ბარსელონასადმი, 1992 წელს ამ ქალაქში ჩატარებული ზაფხულის ოლიმპიური თამაშების ოფიციალური ჰიმნი გახდა. გარდაიცვალა 2018 წლის 6 ოქტომბერს, მშობლიურ ქალაქში, ნაღვლის ბუშტის ინფექციით.